《自从行别袁水部》
明代·袁宏道

自从龙门称千里，天下风流属袁氏。以兹仙郎复檀名，依然弹冠粉署里。

我见行馆沙市傍，市上桃花照春浪。章华绕路幽兰笑，巫峡趋门玉练长。

主人经年忽回首，父老相赠一卮酒。游今争勒羊公碑，商妇共挽遗爱柳。

龙洲江上一片石，髣髴留君向君揖。甲帐开时云不流，锦帆过处香犹袭。

傲然一舸下江浦，直到浔阳九折处。湘娥绿粉扫晴烟，小孤云鬟逗秋雨。

三湘九江昔所悲，长沙曾此别东篱。我今与子忝同谱，别意悠悠谁与吐。

君不见四世五公声名极，青眼望君君努力。

作者简介：袁宏道（1568～1610）明代文学家，字中郎，又字无学，号石公，又号六休。汉族，荆州公安（今属湖北公安）人。宏道在文学上反对“文必秦汉，诗必盛唐”的风气，提出“独抒性灵，不拘格套”的性灵说。与其兄袁宗道、弟袁中道并有才名，合称“公安三袁”。